钦定古今图书集成/理学汇编/学行典/第237卷 > 廖有方
## 钦定古今图书集成/理学汇编/学行典/第237卷 > 廖有方

按《云溪友议》：“廖有方校书，元和十年失意后，游蜀，至
宝鸡西界馆，窆诸旅游之人，天下誉为君子之道也。
有书板为记云：‘予元和乙未岁落第西征，适此公署，
忽闻呻吟之声，潜听而微惙也。乃于暗室之内，见一
贫病儿郎，问其疾苦行止，强而对曰：‘辛勤数举，未遇
知音’。眄睐叩头，久而复语，惟以残骸相托，馀不能言’”，
拟求救疗，是人俄忽而逝。余遂贱鬻所乘鞍马，于村
豪备棺瘗之，恨不知其姓字，表为金门同人。临岐凄
断，复为《铭》曰：“嗟君没世委空囊，几度劳心翰墨场。半
面为君申一恸，不知何处是家乡。”廖君自西蜀回，取
东川路，还至灵合驿。驿将迎归私第，及见其妻，素衣
再拜，呜咽情不可任。徘徊设辞，有同亲懿。淹留半月，
仆马皆饫。啜熊鹿之珍，极宾主之分。有方不测，何缘
如此，悚惕犹甚。临别，其妻又至，相别悲泣。又赠赆缯
锦一驮，其价值数千百两。驿将曰：郎君今春所埋胡
绾秀才，即某妻室之季兄，始知亡者姓字。复叙平生
之吊，所遗之物，终不纳焉。少妇及夫，坚意拜上，有方
辞曰：“仆为男子，粗察古今，偶然葬一同流，不敢当兹
厚惠。”遂促辔而前，驿将奔骑而送。复逾一驿，尚未分
离。廖君不顾其物，驿将竟不挈还，执袂各恨东西物
乃弃于林野。乡老以义事申州，州以表奏中朝，其文
武宰僚，愿识有方，共为导引。明年，李侍郎逢吉放有
方及第，改名游卿，声动遐迩，乃皇唐之义士也。其主
驿戴克勤堂牒本道节度甄昇，至于显职。克勤名谊，
与廖君同述焉。